text: কয়েতবেল বা কতবেল এক ধরনের ছোট বেলের আকারের টক স্বাদের ও শক্ত খোলাযুক্ত ফল। এর বৈজ্ঞানিক নাম Limonia acidissima। এর ইংরেজি নাম wood-apple এবং elephant-apple।
  
  বিবরণ 
  কয়েতবেল বড় ধরনের গাছ। গাছের ছাল খসখসে এবং  কাঁটাযুক্ত হয়। গাছগুলি  ৯ মিটার (৩০ ফুট) পর্যন্ত লম্বা হয়ে থাকে। কয়েতবেল গাছের পাতাগুলি পক্ষল এবং এতে ৫ থেকে ৭ টি করে পাতা থাকে। প্রতিটি পাতা ২৫ থেকে ৩৫ মিলিমিটার লম্বা এবং ১০ থেকে ২০ মিলিমিটার চওড়া হয়। পাতাগুলিকে পিষলে লেবুর মতো গন্ধ পাওয়া যায়। গাছে সাদা ফুল ফোটে এবং প্রতিটি ফুলে পাঁচটি পাপড়ি থাকে। ফলটি  ৫ থেকে 9 সেমি ব্যাসের হয়া এটি টক বা  এটি মিষ্টি স্বাদের হতে পারে। এটির বাইরের আবরণ খুব শক্ত, তাই খোলাটি ফাটানো সহজ হয় না। ফলের বাইরের রঙ সবুজাভ বাদামী রঙের হয়। ভেতরের শাঁসটি আঠালো এবং বাদামি রঙের দেখতে। শাঁসের মধ্যে ছোট সাদা বীজ থাকে।
  
  উৎপত্তি 
  কয়েতবেলের আদি নিবাস ভারত (আন্দামান দ্বীপপুঞ্জ সহ), বাংলাদেশ এবং শ্রীলঙ্কা। এই প্রজাতিটির চাষ ইন্দোচিন এবং মালয়েশিয়াতেও চালু করা হয়েছে।
  
  ব্যবহার 
  কয়েতবেলের শাঁস থেকে ফলের রস তৈরি করা হয়। কয়েতবেলের শাঁস থেকে জ্যাম তৈরি হয়। এই ফলের রসে অ্যাস্ট্রিজেন্ট ধর্ম রয়েছে। পাকা ফলে কেবল সবুজ মরিচ, চিনি এবং লবণ ছড়িয়ে আচার হিসাবে ব্যবহার হয়।
  
  পুষ্টিগুণ 
  কয়েতবেলে যথেষ্ট পরিমাণে প্রোটিন, শ্বেতসার, আয়রন, স্নেহ পদার্থ, ক্যালসিয়াম, ভিটামিন-বি এবং সি ইত্যাদি রয়েছে।
  
  চিত্রশালা
  
  তথ্যসূত্র
  
  বহিঃসংযোগ 
  
   Purdue-hort_edu: The Wood Apple
   Pandanus Database - Limonia
title: কয়েতবেল